CELEX: 32015R0805
Language: da
Date: 2015-05-19 00:00:00
Title: Kommissionens gennemførelsesforordning (EU) 2015/805 af 19. maj 2015 om tarifering af visse varer i den kombinerede nomenklatur

23.5.2015   
            
            
               DA
            
            
               Den Europæiske Unions Tidende
            
            
               L 128/10
            
         KOMMISSIONENS GENNEMFØRELSESFORORDNING (EU) 2015/805
   af 19. maj 2015
   om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:
   
               (1)
            
            
               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.
            
         
               (2)
            
            
               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
            
         
               (3)
            
            
               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.
            
         
               (4)
            
            
               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 12, stk. 6, i Rådets forordning (EØF) nr. 2913/92 (2). Denne periode bør fastsættes til tre måneder.
            
         
               (5)
            
            
               Foranstaltningerne i denne forordning er i overensstemmelse med udtalelse fra Toldkodeksudvalget —
            
         VEDTAGET DENNE FORORDNING:
   Artikel 1
   Den vare, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 12, stk. 6, i forordning (EØF) nr. 2913/92 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. maj 2015.
      
         
            På Kommissionens vegne
         
         
            For formanden
         
         Heinz ZOUREK
         
            Generaldirektør for beskatning og toldunion
         
      
   
   
      (1)  EFT L 256 af 7.9.1987, s. 1.
   
      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).
   
      BILAG
      
                  Varebeskrivelse
               
               
                  Tarifering
                  (KN-kode)
               
               
                  Begrundelse
               
            
                  (1)
               
               
                  (2)
               
               
                  (3)
               
            
                  Et elektronisk instrument (et såkaldt gyrometer til måling af vinkelhastighed) med en vægt på 35 gram, og som består af op til tre vinkelhastighedssensorer i et hus, der måler 24 × 24 × 28 mm. Huset indeholder desuden en temperaturføler, flere former for elektronik og et kabel.
                  Instrumentet måler vinkelhastigheden i et interval på ca. 50-1 200 °/s (grader pr. sekund) og frembringer ved hjælp af de elektroniske komponenter et elektrisk udgangssignal, der svarer til de værdier, den opfanger. Signalet vises ikke på selve instrumentet, men transmitteres til det andet apparat, der forbindes via kablet.
                  Temperaturføleren giver oplysninger for at kompensere for afvigelser i udgangssignalet forårsaget af temperaturændringer.
                  Instrumentet er beregnet til at give forskellige apparater, såsom vindmøller, motorer eller industrimaskiner, instrukser om den rette driftsposition.
               
               
                  9031 80 38 
               
               
                  Tarifering i henhold til almindelig bestemmelse 1 og 6 vedrørende den kombinerede nomenklatur, bestemmelse 3 til kapitel 90 samt teksten til KN-kode 9031 , 9031 80  og 9031 80 38 .
                  Eftersom instrumentet indeholder både vinkelhastighedssensorer og en temperaturføler, er der tale om en sammensat maskine, jf. bestemmelse 3 til kapitel 90 (bestemmelse 3 til afsnit XVI). Da temperaturføleren hovedsagelig bruges til at give oplysninger som kompensation for udgangssignalet, udføres instrumentets hovedfunktion af vinkelhastighedssensorerne.
                  Instrumentet anvendes ikke til navigation, og tarifering under pos. 9014  som navigationsinstrument eller dele og tilbehør dertil er således udelukket.
                  Selv om instrumentet måler antallet af grader pr. sekund, er det ikke lig hastighedsmålere under pos. 9029 , eftersom værdierne ikke vises på instrumentet, men transmitteres i form af et elektrisk signal til et andet apparat.
                  Derfor tariferes varen under KN-kode 9031 80 38  som andre elektroniske instrumenter, apparater og maskiner til måling eller kontrollering, som ikke er tariferet andetsteds i kapitel 90.